# Námsætlanir – førleikamál fyri lærugreinar

## Almennar lærugreinar

Føroyskt C

Enskt C

Samfelagslæra C

Danskt C

Sí namsaetlanir.fo

## Yrkislærugreinar

## Námsfrøði

*Meting: Støðismeting sambært 7-próvtalsstigan*

*225 tímar*

1. Næmingurin dugir at brúka vitan um týðandi námsfrøðilig rák, ástøði og arbeiðshættir, sum eru frammi í tíðini, til at arbeiða við trivnaði, menning, læring og siðmenning hjá námsfrøðiliga málbólkinum.

2. Næmingurin dugir at brúka vitan um frálærufrøðiligar frymilar og skilir, hvønn leiklut námsfrøðihjálparin hevur í at fáa í lag karmar fyri læring og menning.

3. Næmingurin dugir at leggja til rættis, greiða úr hondum og eftirmeta námsfrøðiligar tilgongdir og dugir at brúka mál fyri námsætlanir og stevnumiðum í praktiska námsfrøðiliga arbeiðinum.

4. Næmingurin dugir at brúka arbeiðshættir til eygleiðingar og dugir av eygleiðingunum at rætta námsfrøðiliga arbeiðið sítt og vera við til at rætta mátan, arbeitt hevur verið á stovninum.

5. Næmingurin dugir at brúka vitan um ymiskar námsfrøðiligar málbólkar til at stuðla førleikum hjá tí einstaka, til virkisføri og til at megna gerandisdagin.

6. Við støði í vitan um námsfrøðiliga hugmyndasøgu dugir næmingurin taka støðu í siðfrøðiligum tvístøðum í egna praktiska arbeiði sínum.

7. Næmingurin dugir at grunda yvir námsfrøðisøguna og týdning hennara fyri siðmenning og uppaling, undir hesum fólkaræði og samræði.

8. Næmingurin dugir at brúka vitan um tíðina, tá námsfrøðiliga økið varð sett á stovn, og um og gongdina frá umsorgan og ansing til menning og læru, til at skilja egnan fakyrkisliga leiklut.

9. Næmingurin dugir at brúka vitan um, hvussu vælferðar-, dagstovna- og fólkaskúlalógin leggja støði undir og karm fyri námsfrøðiliga praktiska arbeiðið.

10. Næmingurin dugir at brúka vitan um maktnýtslu, umsorgar-, fráboðanar-, upplýsinga-, og tagnarskyldu fyri at kunna arbeiða sambært galdandi lóggávu á námsfrøðiliga økinum.

11. Næmingurin dugir at grunda yvir, at praktiska námsfrøðiliga arbeiði hansara er ein vælferðaruppgáva, ið er stýrd av politiskum leiðreglum og avgerðum, sett á blað í lokalum leiðreglum, sum galda fyri økið, kommunalt og á stovni.

12. Næmingurin dugir at brúka vitan um aðrar fakbólkar og týðandi feløg, sum kunnu takast við í tvørfakliga samarbeiðið.

13. Næmingurin dugir at fáa í lag relatíonir í arbeiðinum við námsfrøðiliga málbólkin og grunda yvir ábyrgdina hjá yrkisfólkinum fyri, at viðurkenning verður sýnd í samanspælinum og samveruni.

14. Næmingurin dugir at brúka vitan um umsorgan og umsorganartrot í arbeiðinum við námsfrøðiliga málbólkinum.

15. Næmingurin dugir at brúka vitan um týdningin av spæli, til at stuðla sosialu førleikarnar hjá námsfrøðiliga málbólkinum og arbeiði við trivnaði, læring og menning hjá málbólkinum.

16. Næmingurin dugir at brúka vitan um felagsskapar, "inklusión" og margfeldi til sjávstøðugt at leggja lunnar undir sosialan felagsskap og inkluderandi umhvørvi.

17. Næmingurin dugir at brúka vitan um samanhang millum fatan og málsliga menning til sjávstøðugt at leggja til rættis, seta í gongd og royna virksemi, sum styðjar upp undir málstimbrandi umhvørvi.

18. Næmingurin dugir at grunda yvir, hvussu praktiska námsfrøðiliga arbeiðið kann hava ávirkan á kynsleiklutir og stereotypur.

## Sálarfrøði í námsfrøðiligum verki

*Meting: Støðismeting sambært 7-próvtalsstigan*

*125 tímar*

1. Næmingurin dugir at brúka vitan um sálarligu menningina hjá tí námsfrøðiliga málbólkinum til at leggja lunnar undir trivnað, læring og menning.

2. Næmingurin dugir sjálvstøðugt at stuðla námsfrøðiliga málbólkinum í spæli, læring og menning út frá vitan um sálarfrøðislig ástøði**.**

3. Næmingurin dugir at brúka vitan um menningar- og sosialsálarfrøði til sjálvstøðugt at stuðla samleikagerðini hjá málbólkinum og evnið til at koma upp í sambond og sosialar felagsskapar.

4. Næmingurin dugir at brúka vitan um tilknýtisástøði og tilknýtisólag til at stuðla menning, læring og trivnað.

5. Næmingurin dugir at brúka vitan um sálsosialar fatanir av kyni og kynssamleika til at stuðla menning og samleikagerð.

6. Næmingurin dugir at brúka vitan um bólkadynamikk til at stuðla námsfrøðiliga málbólkinum í at taka lut í sosialum virksemi.

7. Næmingurin dugir at brúka vitan um tjóðbólkaeyðkenni og týdningin av mentanarligum muni til at seta í gongd námsfrøðiligt virksemi í arbeiðinum at stuðla námsfrøðilig læringsumhvørvi.

8. Næmingurin dugir at brúka vitan um hugtøkini normalitet og frávik til at seta ígongd inkluderandi virksemi, sum tekur sosialt samanspæl og luttøku í felagsskapum við.

9. Næmingurin dugir at brúka vitan um sosialsálarfrøði og kognitiva sálarfrøði til sjálvstøðugt og saman við øðrum at arbeiða miðvíst við trivnaði, forvitni, læring og menning hjá námsfrøðiliga málbólkinum.

10. Næmingurin dugir at brúka vitan um viðurskifti, sum kunnu fremja ella darva hugin hjá námsfrøðiliga málbólkinum til at taka lut í námsfrøðiligum virksemi og felagsskapum.

11. Næmingurin dugir at brúka vitan um menningarólag, rørslutarn ogmisnýtslutrupulleikar, til at arbeiða við námsfrøðiliga málbólkinum við denti á førleikar.

## Samskifti í námsfrøðiligum verki

*Meting: Støðismeting sambært 7-próvtalsstigan*

*75 tímar*

1. Næmingurin dugir at brúka vitan um samskiftisástøði og -arbeiðshættir til at samtala og samstarva við námsfrøðiliga málbólkin, avvarðandi, familju, starvsfelagar og aðrar fakpersónar.

2. Næmingurin dugir at brúka vitan um "verbalt" og "non-verbalt" samskifti til at skapa og vera í yrkisligum sambandi við námsfrøðiliga málbólkin.

3. Næmingurin dugir at brúka vitan um, hvønn týdning tað hevur at samskifta viðurkennandi í yrkisliga sambandinum og samtalu við familju og avvarðandi.

4. Næmingurin dugir at brúka vitan um amboð og arbeiðshættir til at ráðgeva og vegleiða námsfrøðiliga málbólkin, familju og avvarðandi.

5. Næmingurin dugir at brúka vitan um ymiskar skjalfestingarhættir til at bera fram og samtala fakliga við námsfrøðiliga málbólkin, familju og avvarðandi.

6. Næmingurin dugir at brúka vitan um skjalfesting sum amboð til at góðskutryggja og eisini í samstarvi og samskifti við starvsfelagar og aðrar fakpersónar.

7. Næmingurin dugir at brúka vitan um leikutir og sambond til at vera við yrkisliga í samstarvinum og samskiftinum við starvsfelagar og aðrar fakbólkar.

8. Næmingurin dugir at brúka yrkisligt fakmál i samstarvinum við starvsfelagar og aðrar fakpersónar.

9. Næmingurin dugir at grunda yvir og brúka vitan um ósemju, mannagongdir at handfara ósemju og um at fyribyrgja harskap.

10. Næmingurin dugir at brúka leiðreglur og amboð til at handfara ósemju í sambandi við námsfrøðiliga málbólkin.

## Heilsa í námsfrøðiligum verki

*Meting: Støðismeting sambært 7-próvtalsstigan*

*75 tímar*

1. Næmingurin skal duga at arbeiða heilsufremjandi og sjúkufyribyrgjandi í praktiska (vekk)námsfrøðiliga arbeiðinum og duga at taka sálarlig, likamlig og sosial viðurskifti við í heilsuhugtakinum.

2. Næmingurin dugir at seta í gongd heilsufremjandi virksemi í praktiska(vekk) námsfrøðiliga arbeiðinum við atliti til at megna og til ymiskar heilsufatanir.

3. Næmingurin dugir at brúka vitan um kost og um, hvønn týdning máltíðin hevur fyri heilsu, trivnað og sosialisering, til at leggja máltíðina til rættis sum miðvíst námsfrøðiligt virksemi.

4. Næmingurin dugir at brúka vitan um kynslív til at stuðla kropstilvitan og samleikamenning hjá námsfrøðiliga málbólkinum.

5. Næmingurin dugir at brúka vitan um landsleiðreglur og lokalar mannagongdir fyri reinføri til at kunna fyribyrgja ígerðir.

6. Næmingurin dugir at brúka vitan um reinføri og at handfara matvøru undir matgerð til ella saman við námsfrøðiliga málbólkinum.

7. Næmingurin dugir sjálvur at stuðla og eggja námsfrøðiliga málbólkinum til at taka ábyrgd av egnum reinføri.

8. Næmingurin skal hava kunnleika um vanligastu sjúkurnar og brúka vitan um smittuvegir til at steðga smittuvegum, slíta smittuketuna og minka vandan fyri ígerðir á stovni.

9. Næmingurin dugir at brúka vitan um mannagongdir á staðnum og handfara heilivág í praktiska námsfrøðiliga arbeiðinum, sum leiklutur og ábyrgd hansara er tilskilað.

## Rørsla og ítróttur

*Meting: Støðismeting sambært 7-próvtalsstigan*

*100 tímar*

1. Næmingurin dugir at brúka vitan um spæl, sansir, rørslu og ítrótt til at stuðla kropsligu, sálarligu og sosialu menningina og trivnaðin hjá námsfrøðiliga málbólkinum.

2. Næmingurin dugir at leggja til rættis og fáa ymisk sansi- og rørsluspøl í lag í skapandi og fantasifullum karmi og skipa fyri rørsluspølum, sum stuðla serligum menningar- og læringsumráðum.

3. Næmingurin dugir at leggja til rættis og fáa í lag miðvíst inkluderandi ítróttar- og rørsluvirksemi, sum gevur málbólkinum rørslugleði oghevur fleiri møguleikar fyriluttakararnar at vera við.

4. Meðan kropsligt virksemi fyri námsfrøðiliga málbólkin verður lagt til rættis dugir næmingurin at brúka vitan um lokala felagslívið og lokal stevnumið og átøk.

5. Næmingurin dugir at brúka vitan um rørslumennig og sansing hjá námsfrøðiliga málbólkinum til at leggja til rættis og greiða úr hondum sansirørsluvirksemi.

6. Næmingurin dugir at brúka vitan um fólk við likamligum ella sálarligum tarni til sjálvstøðugt at leggja til rættis rørsluvirksemi, so málbólkurin mennir virkisføri sítt gjøgnum kropsligt virksemi.

7. Næmingurin skal menna egna kropstilvitsku og við henni duga til leggja virksemi til rættis, sum stuðlar og mennir positiva kropstilvitsku hjá námsfrøðiliga málbólkinum.

8. Næmingurin dugir at grunda yvir samfelagsligu ávirkanina á rørsluvanar og kropstfatan hjá børnum, ungum og tilkomnum, meðan hann leggur til rættis námsfrøðiligt virksemi.

## Náttúra og útilív

*Meting: Støðismeting sambært 7-próvtalsstigan*

*75 tímar*

1. Næmingurin dugir at vera við til at menna námsfrøðiligar tilgongdir, ið brúkar náttúruna sum sansirúm, læringsrúm og upplivingarrúm.

2. Næmingurin dugir at brúka vitan um náttúruna og møguleikarnar úti til at stuðla sosialisering, samleika og sansirørslumenning hjá námsfrøðiliga málbólkinum.

3. Næmingurin dugir at stuðla hugflog og skapandi evni hjá námsfrøðiliga málbólkinum gjøgnum nýskapandi arbeiði við náttúru- og endurnýtslutilfari á verkstaði og úti í náttúruni.

4. Næmingurin dugir at brúka vitan um tilfeingið í náttúruni og mannaávirkan til at taka burðardygd við í námsfrøðiliga virksemið.

5. Næmingurin dugir at brúka vitan um náttúrufyribrigdi til at bera fram upplivingar í náttúruni og soleiðis stimbra forvitni og sannroyndarmentan hjá námsfrøðiliga málbólkinum.

6. Næmingurin dugir at brúka møguleikarnar í náttúruni sum karm um námsfrøðiligu máltíðina.

7. Næmingurin dugir at brúka vitan um útilívspolitikk og lokal náttúruvegleiðingatilboð til at seta í gongd virksemi úti, sum hóskar til námsfrøðiliga málbólkin.

8.Næmingurin dugir at brúka vitan um trygdar- og lógásettar leiðbeiningar, tá ið hann leggur útilív og spæli- og rørsluvirksemi í náttúruni til rættis og greiðir tað úr hondum.

## Talgild mentan

*Meting: Støðismeting sambært 7-próvtalsstigan*

*75 tímar*

1. Næmingurin dugir at brúka talgildar miðlar til at leggja námsfrøðiligt virksemi til rættis og greiða tað úr hondum.

2. Næmingurin dugir at brúka vitan um talgilda miðlamentan og talgilda siðmenning til at arbeiða við hugsanum og atburði hjá námsfrøðiliga málbólkinum, tá hann brúkar talgildar og sosialar miðlar.

3. Næmingurin dugir at brúka vitan um, hvat sosialir miðlar hava at siga, tá tað snýr seg um sosialisering, samleikagerð og at skapa sambond.

4. Næmingurin dugir at brúka ymiskar talgildar miðlar til námsfrøðiligt virksemi við høvuðsdenti á skapandi og estetiskan háttarlagi**.**

5. Næmingurin dugir at brúka vitan um spælimentanina hjá námsfrøðiliga málbólkinum til at taka hóskandi miðlaamboð við í praktiska námsfrøðiliga arbeiðinum.

6. Næmingurin dugir at brúka vitan um vælferðartøkni, sosialar og talgildar miðlar sum amboð til at styrkja sjálvbjargni og lívsgóðsku hjá námsfrøðiliga málbólkinum.

7. Næmingurin dugir at brúka KT, sosialar og talgildar miðlar sum amboð til miðlahættir, at samskifta og skjalfesta í praktiska námsfrøðiliga arbeiðinum.

8. Næmingurin dugir at brúka vitan um lóggávu og umhugsa etiskt, hvussu talgildir og sosialir miðlar kunnu brúkast í praktiska námsfrøðiliga arbeiðinum.

## Arbeiðsumhvørvi og ergonomi

*Meting: Støðismeting sambært 7-próvtalsstigan. 50 tímar*

1. Næmingurin dugir at brúka vitan um fysiska, evnafrøðisliga, sálarliga og ergonomiska arbeiðsumhvørvið til at leggja arbeiðsuppgávur til rættis og greiða tær úr hondum.

2. Næmingurin dugir sjálvur at leggja arbeiði við flytiuppgávum tilrættis, undir hesum at fyribyrgja tungum arbeiði og arbeiðsvanlukkum við vælferðartøkni, hjálpartólum og ergonomiskum arbeiðshættum.

3. Næmingurin dugir at brúka vitan um viðurskifti, sum kunnu elva til ósemju og harðskap, til at grunda yvir og vera við til at fyribyrgja likamligum og sálarligum harðskapi á arbeiðsplássinum.

4. Næmingurin dugir at brúka vitan um arbeiðsumhvørvislóggávu, sum snýr arbeiðið, til at grunda yvir, hvønn leiklut hann hevur í at menna eitt arbeiðsumhvørvi, sum er gott fyri likamlig og sál.

5. Næmingurin dugir at brúka vitan um røttu arbeiðsumhvørvisfólkini til at loysa trupulleikar viðvíkjandi arbeiðsumhvørvinum á arbeiðsplássinum.

6. Næmingurin dugir at brúka leiðreglur og mannagongdir á staðnum til at seta í verk krepputilbúgving.

## Mentan og virksemi

*Meting: Støðismeting sambært 7-próvtalsstigan*

*125 tímar*

1. Næmingurin skal sjálvur skapa gjøgnum eginframleiðslu og harvið menna egnu skapandi evni í tónleiki, sjónleiki og arbeiði á verkstaði og seta í gongd virksemi í samanspæli við námsfrøðiliga málbólkin.

2. Næmingurin dugir at brúka vitan um skap, tilfar og arbeiðshættir til at seta virksemi í tónleiki, sjónleiki og arbeiði á verkstaði í gongd við námsfrøðiliga málbólkinum.

3. Næmingurin dugir at brúka vitan um virksemi í tónleiki, sjónleiki og arbeiði á verkstaði til at arbeiða miðvíst við námsætlanum og stevnumiðum.

4 Næmingurin dugir sjálvur at leggja estetiskar, listaligar og praktiskar tilgongdir til rættis og greiða tær úr hondum fyri námsfrøðiliga málbólkin.

5. Næmingurin dugir at brúka vitan um inklusión, felagsskapir og mentanarligt støði og háttarlag hjá ymiskum námsfrøðiligum málbólkum, tá námsfrøðliga virksemið verður lagt til rættis.

6. Næmingurin dugir at skapa karmar fyri spæli, upplivingum og sansingum, sum stuðla estetisku menningina og læringina hjá námsfrøðiliga málbólkinum.

7. Næmingurin dugir at brúka vitan um, hvønn týdning mentan hevur fyri uppfatan og menning av kynsleiklutum, til at stuðla ymiskum framburð og áhugum hjá námsfrøðiliga málbólkinum.

8. Næmingurin dugir at brúka vitan um fortreytirnar hjá námsfrøðiliga málbólkinum til sjálvur at leggja til rættis og greiða úr hondum virksemi, sum tekur sjálvsavgerðarætt, sjálvræði og tign hjá málbólkinum við og stuðlar tí.

9. Næmingurin dugir at brúka vitan um mentanarestestiskar tilgongdir til at arbeiða sjálvstøðugt og saman við øðrum við miðvísum virksemi, sum gagnar siðmenning og sosialum førleikum hjá málbólkinum.

## Vallærugreinar 2 vikur

Náttúran sum námsfrøðiligt læringsrúm

Digital námsfrøði í verki

Rørsla og likam

Námsfrøðiliga máltíð og heilsa

Stuðlandi undirvísing

Læring og menning hjá smábørnum

Sernámsfrøðiligir hættir

Mentan og margfeldni í námsfrøðiligum verki

Heilivágshandfaring

Netverk og lokalsamfelag í námsfrøðiligum verki

Trivnaður, menning og læring

Børn við serligum tørvi, á dagstovni

**Næmingurin skal hava hesi prógv ella samsvarandi**:

1) Førleikar svarandi til "Fyrstuhjálp á vinnuútbúgvingunum"eftir útbúgvingarætlanum hjá "Dansk Førstehjælpsråd"

2) Førleikar svarandi til eldsløkking á byrjanarstøði

Galdandi fyri yrkislærugreinar

Øki

Fakliga innihaldið í lærugreinunum er lutað sundur í kjarnaøki og ískoytisøki.

Kjarnuøkini eru kravd øki, í fakligu málunum og fevna um umleið 80% av klokkutímatalinum á hvørjum floksstigi. Ískoytisøkini eru valfrí øki, sum lærari og næmingar í einstaka flokkinum velja í felag. Ískoytisøki fevna um umleið 20% av klokkutímatalinum á hvørjum floksstigi. Næmingurin fer til munnliga próvtøku bæði í kjarnaøkjum og ískoytisøkjum.

Ískoytisøki eru valfrí øki, sum lærari og næmingar í einstaka flokkinum semjast um í felag. Ískoytisøki kunnu styðja og lýsa eitt ella fleiri kjarnaøki frá øðrum sjónarhornum og vera við til at menna førleikar næmingsins samsvarandi teimum førleikamálum, ið ásett eru. Endamálið við ískoytisøkjum er harumframt at geva skúlum og útbúgvingarbreytum rúm fyri serligum eyðkennum og arbeiðsháttum.

Kjarnaøkini eru ikki nóg mikið til, at næmingurin skal røkka teimum ásettu førleikamálunum. Við ískoytistilfari og viðkomandi tvørfakligum samstarvi verður farið meira í dýpdina. Á tann hátt verður kjarnatilfarið sett inn í eitt størri høpi.

Í minsta lagi ein undirvísingargongd verður løgd til rættis við einum ískoytisøki. Ískoytistilfarið skal saman við kjarnutilfarinum leggjast til rættis soleiðis, at eyðkennið hjá ymisku skúlaformunum kemur til sjóndar.

## Eftirmeting og próvtøka

## Eftirmetingar

Einstaki næmingurin skal eftirmetast ávegis í undirvísingargongdini við støði í annaðhvørt hansara skrivligu ella munnligum avrikum. Eftirmetingin skal altíð gerast eftir hvørt skúlaskeið, og skal úrslitið av hesari eftirmeting latast næmingunum skrivliga.

Næmingurin eigur at hava eina greiða fatan av støðu síni í mun til fakligu málini í lærugreinini og skal hava vegleiðing um, hvussu og hvørjum arbeiðast skal við fyri at røkka málunum.

##

## Próvtøkuhættir

Hildin verður ein munnlig próvtøka. Talan kann vera um annahvørt próvtøkuhátt A ella B. Lærarin tekur í samráð við næmingarnar við endan av skúlaskeiði 2 avgerð um, hvørjum próvtøkuhátti flokkurin fer til próvtøku sambært. Allir næmingar í hvørjum flokki fara til próvtøku eftir sama próvtøkuhátti.

*Próvtøkuháttur A*

Próvhoyringin varir 25 minuttir, íroknað próvdøming. Fyrireikingartíðin er 50 minuttir íroknað útflýggjan av próvtøkuspurningi, tilfari og vegleiðing.

Próvtøkuspurningarnir verða settir við støði í evnum, økjum o.tíl., bæði út kjarnutilfarinum og ískoytistilfarinum. Próvhoyringin er ein faklig samtala millum próvtakara og próvhoyrara, og tekur samtalan støði í framløgu próvtakarans av tilfari tengt at próvtøkuspurningi, sum próvtakarin hevur arbeitt við í fyrireikingartíðini.

Próvtøkuspurningurin kann hava leiðbeinandi undirspurningar. Próvtøkugrundarlagið er ókent tilfar, sum próvhoyrarin hevur valt. Próvtøkugrundarlagið skal hava kelduávísing.

*Próvtøkuháttur B*

Próvtøkurháttur B er ein stakdømispróvtøka (case), har próvtakarin tekur eina uppgávu, sum hann skal arbeiða við. Til ber, at í mesta lagi 3 próvtakarar arbeiða saman í bólki um sama stakdømi.

Stakdømið, sum próvtakarin ella bólkurin tekur, skal nærri lýsa eina fjøltáttaða støðu hjá einum borgara ella einum bólki av borgarum. Saman við stakdøminum verða arbeiðsfrymil ella arbeiðsspurningar útflýggja.

Próvtakarin fær útflýggjað stakdømisuppgávuna upp til eina viku undan munnliga próvtøkudagin, sum Mentamálaráðið hevur ásett.

Próvhoyringin varir 25 minuttir, íroknað próvdøming. Eingin fyrireikingartíð er. Framløga próvtakarans tekur støði í einum skrivligum uppriti á millum 2-3 A4 ørk um stakdømið og um arbeiðsfrymil/arbeiðsspurningar. Próvhoyrari og próvdómari hava rætt at síggja uppritið. Próvtakari skal m.a. greiða frá ymiskum støðum hjá borgara í stakdøminum og frá teimum loysnunum, sum próvtakarin er komin fram til við støði í arbeiðsøkinum. Próvtakarin skal tengja ástøði í lærugreinini av stakdøminum.

Í próvtøkuhætti A verða próvtøkugrundarlagið og próvtøkuspurningarnir í talgildum líki send próvdómarinum til góðkenningar í seinasta lagið 5 dagar undan próvtøku.

Í próvtøkuhætti B verða stakdømi og frymil/arbeiðsspurningar send próvdómarinum til kunningar samstundis sum næmingarnir fáa tilfarið útflýggja.

###

### Dømingargrundarlag

*Próvtøkuháttur A*

Próvhoyrt verður í ókendum, ótillagaðum tilfari, og tilfarið skal vera valt soleiðis, at tað í tema ella á annan hátt er knýtt at evnum, økjum o.tíl., sum arbeitt hevur verið við í undirvísingini. Tilfarið, ið er grundarlag undir munnligu próvtøkuni, skal í sínari heild síggja til, at øll faklig mál í lærugreinini eru umboðað.

Próvtakarin skal við støði í fakligari tilgongd og støðisførleikunum sýna evni sjálvstøðugt at leggja fram og viðgera tilfar við støði í próvtøkuspurningi/um. Hann skal sýna, at hann dugir at taka fram týðandi tættir í tilfarinum, seta teir í samband við tættir í undirvísingini og síggja próvtøkutilfarið úr frásjón.

*Próvtøkuháttur B*

Próvtakarin skal í sambandi við stakdømið sjálvstøðugt greiða frá teimum atlitum, sum ein heilsuhjálpari má taka, fyri at borgarin kann varðveita sína sálarligu og likamligu heilsustøðu. Próvtakarin skal greiða frá møguligum loysnum í stakdøminum. Próvtakarin skal eisini meta um sínar egnu loysnir við støði í førleikamálunum. Próvtakarin skal sýna, at hann dugir at nýta hugtøk og ástøði úr arbeiðsfrymilinum/arbeiðsspurningunum.

Dømingin verður grundað á, í hvønn mun próvtakarin lýkur fakligu førleikamálini. Givið verður eitt próvtal við støði í einari heildarmeting av samlaða avriki próvtakarans.

###

### Próvtalslýsingar – at hava við til próvtøkur

|  |  |  |
| --- | --- | --- |
| **Próvtal** | **Heiti** | **Lýsing** |
| **12** | Framúr gott | Munnliga framløgan er greið, samanhangandi og væl skipað. Málið í framløguni er fjølbroytt og neyvt. Próvtakarin er sera virkin í fakligu samrøðuni. Próvtakarin viðger og troytir evnið framúr væl, og evnisviðgerðin er væl grundað við bert fáum ella ongum týðandi manglum. Próvtakarin vísir, at hann hevur gott tak á háttalagi, hevur gott innlit í lærugreinina og dugir væl at nýta vitan og hugtøk úr lærugreinini. Hann megnar væl at flyta seg úr tí ítøkiliga til tað óítøkiliga. |
| **7** | Gott | Munnliga framløgan er greið, rímiliga samanhangandi og hampiliga væl skipað. Málið í framløguni er hampiliga fjølbroytt og gott. Próvtakarin er virkin undir fakligu samrøðuni. Próvtakarin viðger evnið væl, og evnisviðgerðin er rímiliga væl grundað, tó við fleiri manglum. Próvtakarin vísir, at hann hevur tak á háttalagi, hevur innlit í lærugreinina og dugir at nýta vitan og hugtøk úr lærugreinini. Hann megnar at flyta seg úr tí ítøkiliga til tað óítøkiliga. |
| **02** | Nøktandi | Munnliga framløgan er rímiliga væl skipað. Málið í framløguni er nøktandi. Próvtakarin er við í fakligu samrøðuni. Evnisviðgerðin er grunn og heldur illa grundað; tó er hon nøktandi. Próvtakarin vísir lítið innlit í vitan og hugtøk í lærugreinini. |

# At skipa undirvísing

Undirvísingin tekur altíð støði í teimum førleikum, ið næmingurin hevur við sær av tí stigi, hann kemur. Námsætlan og útbúgvingarbygnaður skulu tryggja, at fortreytir fyri fjøltáttaðari undirvísing eru til staðar. Tað er ábyrgd lærarans at skipa undirvísingina.

## Didaktiskar meginreglur

Í undirvísingini er umráðandi, at førleikarnir at lurta, at tala, at lesa og at skriva renna saman í eina heild.

Av stórum týdningi er tað, at kjarnaøkini fyri lærugreinina umskarast, tá ið tað ber til, og tá ið tað verður mett at vera hóskandi.

Munnligi tátturin skal vera raðfestur høgt, og samrøðan er kjarnin í hesum tátti. Munnligar framløgur skulu skipast inn í undirvísingartilgongdina, so næmingurin stigvíst venur seg við at leggja fram. Dentur verður lagdur á, at næmingurin sameinir munnligar framløgur við egin skrivlig verk, nýtslu av KT-amboðum, ymiskar samskiftishættir o.s.fr. Á tann hátt verður retoriski førleikin hjá næminginum mentur.

Skrivligi tátturin skal eins og tann munnligi í stóran mun vera skipaður inn í dagligu undirvísingina og í fakligu heildina. Á henda hátt kann næmingurin menna seg í skrivitilgongdini og í stigum ogna sær góðar skriviførleikar. Somuleiðis skal verða borið so í bandi, at skrivlig avrik í øðrum lærugreinum eisini kunnu vera partur av skrivligum avrikum í lærugreinini samskiftistøkni. Umframt at hetta styrkir um tvørfakliga samstarvið, gevur tað næminginum eina greiðari fatan av týdninginum, skriviførleiki hevur fyri alt skrivligt samskifti, og samstundis mennir tað evnini hjá næminginum at orða seg bæði munnliga og skrivliga.

Kanningararbeiði kann vera partur av tvørfakligum samstarvi og gera sítt til at menna skrivligu førleikarnar hjá næmingunum.

### Stigvøkstur

Stigvøkstur merkir støðuga framtøku av einum lægri stigi á eitt hægri. Í læringartilgongdini verður farið frá tí lætta til tað torføra, frá tí einfalda til tað torgreidda og frá tí ítøkiliga til tað úrtøkiliga. Stigvøksturin er oftast tíðartreytaður. Undir stigvøkstrinum liggur eisini kravið um vaksandi ábyrgd og virknari luttøku. Umráðandi er í hesum sambandi, at ljós verður varpað á teir leiklutir, sum næmingur og lærari kunnu hava hvør sær. Samrátt verður um, hvat er best at gera, og hvussu hetta verður gjørt, so næmingurin fær ávirkan á undirvísingina og á sína egnu læring.

Stigvøksturin kemur serstakliga til sjóndar í teimum førleikamálum, sum lýst eru í námsætlanini. Málini lýsa framúravrikið (hægsta próvtal) og eru bindandi, soleiðis at skilja, at lærari og næmingur altíð arbeiða fram ímóti at náa teimum ásettu málunum so væl sum gjørligt. Fyri at tryggja stigvøkstur er neyðugt, at sett verða ávegismál, sum hjálpa næminginum fram móti endaligu málunum. Umráðandi er eisini, at lærarin er tilvitaður um fortreytirnar hjá einstaka næminginum og tillagar undirvísingina eftir einstaka næminginum. Lærarin skal leggja undirvísingina til rættis, so næmingurin veit frammanundan, hvørji ávegismálini eru. Næmingurin skal gerast tilvitaður um tey krøv, ið sett verða, so hann kann seta upp mál, umhugsa og leggja til rættis sína egnu menning. Næmingurin skal greitt fáa at vita, hvussu hann verður eftirmettur, og hvat metingarstøðið er.

### **At læra at læra**

Næmingurin skal gerast tilvitaður um, hvat í grundini tað er at læra. Eisini skal næmingurin gerast tilvitaður um ymiskar læringarhættir, og hvat endamálið við læringini er.

Undirvísingin skal sostatt ikki bert savna seg um tað, sum lært verður, men eisini um, hvussu lært verður. Umráðandi er, at hugtakið læring verður lýst og viðgjørt í flokkinum, so næmingurin gerst tilvitaður um, hvat hugtakið ber í sær. Næmingurin skal regluliga gerast varugur við, hvussu læringartilgondin er ætlað, og hann skal verða eggjaður til at umhugsa sína egnu støðu í henni. Dentur verður eisini lagdur á heimaarbeiði og tann týðandi leiklut, hetta hevur í fakligu menningini.

Næmingurin skal frá fyrsta degi skilja týdningin av lærugreinini. Tá ið arbeitt verður við ymiskum táttum í lærugreinini, verða ymiskir førleikar mentir. Næmingurin skal fáa fatan av, hvat hesir førleikar kunnu verða brúktir til, eisini uttan fyri skúlans gátt. Undirvísingin í sálarfrøði skal gera næmingin tilvitaðan um, at hann í lærugreinini mennist og gerst førur fyri at arbeiða greinandi og sjálvstøðugt. Eisini skal næmingurin verða tilvitaður um, at hann í lærugreinini samskiftistøkni mennir sær førleikarnar at koma til orðanna í nógvum ymiskum tekstsløgum og samskiftisstøðum.

### **Arbeiðshættir**

Arbeiðshættir skulu veljast so, at teir eru við til at røkka teimum málum, ið sett eru. Í øllum kjarnaøkjum er umráðandi at leggja arbeiðið soleiðis til rættis, at ein líðandi stigvøkstur verður tryggjaður.

Ymiskir arbeiðshættir verða nýttir so, at fjølbroytni í lærugreinini kann verða framt miðvíst. Arbeiðshættir kunnu fevna um lærarafyrilestur, einstaklingsverkevni, næmingaframløgur, samrøður í flokkinum, bólka- og toymisarbeiði, verkætlanarevni o.l.

Næmingurin skal ikki einans duga at fyrihalda seg til boðskap úr tekstum, frá lærara og floksfeløgunum, men í eins stóran mun duga at miðla vitan og boðskap til lærara, floksfelagar og móttakarar uttan fyri flokshølið umframt skúlans gátt.

Arbeiðshættirnir eru tískil neyvt samantvinnaðir við serligum atliti at, hvussu bæði munnligi og skrivligi tættirnir verða útintir.

Endamálið við teimum ymsu arbeiðsháttunum er at menna aðrar førleikar enn teir reint fakligu, tað eru førleikar sum t.d. at leita upp og ogna sær viðkomandi vitan, at granska, at arbeiða sjálvstøðugt, at seta sær mál og at arbeiða evnislagað og miðvíst, at arbeiða tíðaravmarkað, at samstarva, at samhugsa, at brúka og hugsa vitan í nýggjum høpi, at leggja til rættis og evna til eitt avrik, at gera uppgávuorðingar, at brúka ymisk háttaløg, at hugsa nýtt og verkseta, at hugsa djúpari og breiðari um ávíst evni, umframt at taka á seg ábyrgd og hava virðing.

Kanningararbeiði kann vera gjørt í sambandi við skrivlig avrik. Kanningin skal fevna um í minsta lagi eina verkætlan við ítøkiligum úrsliti.

Næmingarnir skulu sjálvstøðugt fordjúpa seg í ein fakligan spurning. Smærri kanningararbeiði verða framd og viðgjørd.

Lærari má altíð gera sær sjálvum og næmingum greitt, hvat endamálið við ávísum arbeiðshátti er.

### Samstarv

Samstarvast skal við ymiskar lærugreinar um ymisk evni, eitt nú menning av skapandi evnum og KT-førleikum.

Tvørfakligt samstarv kann vera meira ella minni bindandi – frá fullkomnari samkoyring millum lærugreinar við felags tímum og felags tvørfakligum verkætlanum, til bert at fevna um avtalur millum lærarar um at fylgjast í lesnaði (lesa parallelt), t.e. at taka upp somu evni í fleiri lærugreinum samstundis, og soleiðis geva næmingunum fleiri ymiskar tilgongdir til sama spurning.

Tvær høvuðsgrundgevingar eru fyri tvørfakligum samstarvi: 1) ein almenn, ið snýr seg um førleikarnar, næmingurin skal ogna sær og bjóða fram á arbeiðsmarknaðinum, og 2) ein námsfrøðilig, ið snýr seg um skiftandi arbeiðshættir og at geva næminginum innlit í tvørfakligar samanhangir.

Tvørfakligt samstarv skal hjálpa næminginum at síggja lærugreinarnar sum partar av størri heild og letur samstundis upp fyri øðrum og víðari sjónarmiðum. Harumframt eru evnini at samstarva og síggja samanhangir avgerandi, tá ið næmingurin fer undir víðari lestur ella út á arbeiðsmarknaðin.

### Skrivlig avrik

Skrivligi parturin letur upp fyri tvørfakligum samstarvi og við tí øðrvísi skrivligum avrikum. Heldur enn at lata eitt avrik inn bara í *einstøku lærugreinini*, kann talan verða um tvørfakligt samstarv.

Næmingurin skal hava venjing í at skriva so, at hann eisini skrivliga kann vera partur av toymisarbeiði og verkætlanum. Á tann hátt kann næmingurin mennast til at geva og taka ímóti viðmerkingum til skrivligu uppritini, sum verða løgd fram, á mennandi hátt. Kunningartøknin letur upp fyri munagóðum og ítøkiligum møguleikum í sambandi við vegleiðing og umrøðu í sjálvari skrivitilgongdini.

Arbeitt verður við uppgávum og verkætlanum, har dentur bæði verður lagdur á arbeiðsgongd og úrslit. Hetta kann samlast í skjalamappu (portfolio) / loggbók hjá hvørjum einstøkum næmingi, so at undirvísingargongdir og fakliga menningin hjá næminginum verða skjalfest.

### Samrøða

Munnlig framseting hevur reglur og lýsingar, sum næmingurin skal duga at nýta og framhaldandi menna. Skúlin skal tí leggja dent á frásøgn og málburð, og við hesum eggja til forvitni og skapa áhuga fyri móðurmálinum sum vitborið amboð, ið skal víðka sjónarringin hjá næminginum. Allir flokkar skulu tí gera royndir við málinum, eitt nú við sínámillum tosi og við tí at siga frá.

Skúlin skal vera so rúmur, at til ber at tosa um kenslur, evni, hugtøk og hendingar í gerandisdegnum. Arbeiðast skal við tí at lurta og tí at vera umhugsin, samstundis sum orðaval og talugávur mennast. Næmingurin skal sleppa at royna veruligar eins væl og gjørdar samrøður. Floks- og bólkakjak skal javnan eftirmetast so, at næmingarnir gerast tilvitaðir um, hvat tað er, sum fær tosið á glið, og samrøðuna ella orðaskiftið at rigga og ganga væl.

## Lívlong læring

Umráðandi er, at næmingurin gerst tilvitaður um samfelagsliga og persónliga týdningin av tí menniskjaliga og samfelagsliga tilfeingi, útbúgving er. Tí skulu næmingar eggjast til at umhugsa sína egnu framtíð og seta sær persónlig mál, har lærarin leggur lag á og skapar umstøður, sum stimbra hugin til at læra nýtt alt lívið.

# Bilag 1 til námsskipan

# Førleikamál Grundvitan

**Næmingurin skal hava førleika til á grundleggjandi støði at duga at:**

1) skjalfesta egið arbeiði og taka sær av fakligum framburði yvir fyri námsfrøðiliga málbólkinum, starvsfelagum og avvarðandi,

2) samskifta fakliga í skrift og talu við samstarvsfelagar, børn, foreldur, borgarar og avvarðandi,

3) gera arbeiði sítt við fyriliti til grundleggjandi trygdar-, umhvørvis-, ergonomisku og reinførisreglur og vísa, hvussu smittuvegir verða steðgaðir í námsfrøðiliga arbeiðnum,

4) taka lut í yrkisliga samstarvinum tvørtur um fakbólkar og skilja, hvønn týdning tað hevur at arbeiða innan fyri lóggávu, sum snýr seg um samstarvsbólkar á námsfrøðiliga arbeiðsmarknaðinum, í sambandi við ymiskar málbólkar í námsfrøðiliga arbeiðnum.

5) leggja til rættis og seta námsfrøðiligt virksemi í gongd, har vælferðartøkni, talgildir og sosialir miðlar verða brúktir,

6) brúka talgildar miðlar sum amboð í einføldum námsfrøðiligum støðum í fakligum samskifti og framburði.

7) vera við í heilsufremjandi arbeiðinum í sambandi við námsfrøðiliga málbólkin,

8) vegleiða í at velja skilagóðan lívsstíl út frá vitan um, hvat kostur og rørsla hava at siga fyri likamliga og sálarliga vælveru, og hvussu hetta kan leggja lunnar undir eitt gott arbeiðslív,

9) leggja til rættis, greiða úr hondum og eftirmeta námsfrøðiligt virksemi ætlað til ymiskar námsfrøðiligar málbólkar,

10) vera við í námsfrøðiliga arbeiðinum við inklusión við fyriliti til, hvørjar fortreytir málbólkurin hevur at mennast,

11) leggja til rættis, greiða úr hondum og eftirmeta likamligt, listaligt, estetiskt, mentanarligt og praktiskt virksemi við fyriliti til heilsu og trivnað hjá tí námsfrøðisiga málbólkinum,

12) møta námsfrøðisliga málbólkinum, avvarðandi og starvsfeløgum siðiliga og virðiliga, undir hesum at vera við til at fyribyrgja smáar ósemjur, og

13) vísa motivatión, vera virkin og taka ábyrgd av egnari læring og savna seg um egna orku og egnar avmarkingar.